भक्तिकाल की प्रखर कवयित्री मीरा बाई श्री कृष्ण के प्रेम में दीवानी स्त्री विमर्श में सम्भवतया पहली नारी हैं जो पुरुष वर्चस्ववादी पितृ सत्तात्मक व्यवस्था के विरोध में स्वतंत्रता का परचम फहरा रही हैं। नारी स्वतन्त्रता के विषय में साहित्य और समाज विज्ञान के क्षेत्र में काफी चर्चा और विचार विमर्श हो चुका है। स्त्री-विमर्श के विषय में रोहिणी अग्रवाल के इस कथन से यह लेखक सहमत है कि “स्त्री विमर्श अस्मिता आन्दोलन है। यह हाशिए पर धकेल दी गई अस्मिताओं को पुनः केंद्र में लाने और उनकी मानवीय गरिमा को पुनर्प्रतिष्ठित करने का महाभियान है। स्त्री विमर्श अपनी मूल चेतना में स्त्री को पराधीन बनाने वाली पितृसत्तात्मक समाज व्यवस्था का विश्लेषण करता है। यह स्त्री को दोयम दर्जे का प्राणी मानने का विरोध करता है और स्त्री को एक जीवंत मानवीय इकाई समझने का संस्कार देता है। स्त्री विमर्श पितृसत्तात्मक व्यवस्था की पड़ताल करने के उपक्रम में विवाह संस्था, धर्म, न्याय और मीडिया की स्त्री विरोधी भूमिका को प्रकाश में लाता है। रोहिणी अग्रवाल आगे लिखती हैं, पितृसत्तात्मक व्यवस्था स्त्री को शक्तिहीन करके पुरुष को बलशाली बनाने का महान उपक्रम है। स्त्री को शक्तिहीन और रिक्त करने की यह प्रक्रिया बेहद सूक्ष्म, जटिल एवं संश्लिष्ट है। एक और उसकी महत्ता के डंके पीट कर उसे शील, शक्ति और सौन्दर्य की अधिष्ठात्री कहा जाता है तो दूसरी और कर्तव्यपरायणता, एकनिष्ठा, सहिष्णुता त्याग और क्षमा जैसे उच्चादर्शों में बाँध उसकी परिधि को बेहद संकुचित कर दिया जाता है। स्त्री अपने लिए नहीं जीती। उसे दूसरों के लिए जीना सिखया जाता है – पुरुष के लिए, पुरुष के परिवार के लिए, पुरुष-निर्मित व्यवस्था के लिए। इसी लिए परिभाशाओं और वर्जनाओं में मात्र उसी को बाँधा जाता है, पुरुष को नहीं। जन्म से स्त्री और पुरुष दोनों संस्कार रूप में इन परिभाषाओं और वर्जनाओं को मूक भाव से स्वीकार करते हैं और उन्हीं के अनुरूप अपनी जीवन शैली विकसित करते हैं। सामान्यतया कहीं विवाद या संवाद की कोई गुंजाइश नहीं।” (रोहिणी अग्रवाल, 2011, पृष्ठ 12) यह ठीक वही भावोच्छ्वास है जो मीरा काव्य में सर्वत्र बिखरा मिलता है।